L'Ajuntament de Llíria renova la gespa artificial del camp de futbol 2 del poliesportiu El Canó
03 de febrer de 2023

L'Ajuntament de Llíria ha recepcionat esta setmana els treballs d'instal·lació de la nova gespa artificial en el camp de futbol 2 del poliesportiu El Canó. Esta actuació ha comptat amb una inversió de 186.000 euros.

Els equips usuaris del recinte esportiu van poder realitzar, en la vesprada d'ahir, els primers entrenaments en el renovat terreny de joc, i este cap de setmana ja es disputaran partits.

El regidor d'Esports, Paco Gorrea, ha destacat que “es tracta d'una nova inversió en el pla de millora de les instal·lacions esportives municipals que estem duent a terme en esta legislatura, per a facilitar la pràctica del gran nombre de persones que usen estos equipaments diàriament”.

En este sentit, ha anunciat també que, en El Canó, “s'està preparant la licitació per a la concessió del servei del nou bar, i els treballs de reparació de les dutxes d'estes instal·lacions s'iniciaran en breu”.